Foto: Hina



NOVI ministar znanosti, obrazovanja i sporta konačno je progovorio o sportu. Predraga Šustara u tom resoru dočekao je kaos u koji se ne razumije i obvezujući zakon koji ne primjenjuju krovne sportske institucije u državi, HOO i HNS. Pod Šustarovim krovom djeluje Sportska inspekcija koja provodi nadzor nad županijskim savezima i HNS-om, no njezini su mehanizmi za sankcije prilično slabi. Ministar Šustar o problematici je govorio na televiziji N1.

"Bilo je o tome puno rasprave, poslane su inspekcije, a zakon je obvezujući. Neke odredbe su dvojbene i treba vidjeti je li kolega Vrbanović u pravu, tj. je li točno da se ne odnosi na HNS. To treba ispitati i zaštititi primjenu zakona", kazao je ministar sporta o Zakonu o sportu koji je stupio na snagu.

HNS i HOO poslali su Ustavnom sudu prijedlog za ocjenu ustavnosti novog zakona. Do daljnjeg će, tvrde, djelovati prema svom Statutu, a u tome čini se imaju potporu resornog ministra!

HNS: Zakon se ne odnosi na nas, niste brojali ženski nogomet, futsal i nogomet na pijesku

Vrbanović je po stupanju na snagu novog zakona ustvrdio da se isti na njih uopće ne odnosi. Ministar sporta poslao je u nadzor sportsku inspekciju koja u slučaju kršenja zakona može zatražiti od nositelja financiranja da HNS-u ukine javna sredstava iz Fonda za javne potrebe u sportu. Za vrhušku HNS-a, riječ je o benignom iznosu; primili su nešto više od pet milijuna kuna proračunskog novca kroz protekle tri godine. U većem problemu mogli bi se naći županijski savezi, no u središnjici očito ne strahuju zbog toga.

Damir Vrbanović ustanovio je danas da će HNS i dalje "raditi prema svom Statutu", te da su sva njegova tijela legalno izabrana. Jasno je da HNS posebno žulja odredba novog zakona koja se odnosi na saziv skupština njihovih tijela. Umjesto delegatskog sustava, broj zastupnika u skupštinama sada se određuje stupnjem natjecanja pojedinog kluba. Nositelji kvalitete, odnosno klubovi, trebali bi imati veći utjecaj od predstavnika županija koji su do sada provodili jednoumlje na HNS-ovim skupštinama.

Tekst se nastavlja ispod oglasa

Prilikom donošenja zakona tvrdili su da nemaju dovoljno velike prostorije za organizaciju tako masovnih skupština, dok danas tumače da u najvišem rangu natjecanja nemaju ni dovoljan broj profesionalnih klubova da bi se zakon na njih uopće odnosio! Pri tom se pozivaju na preambulu HOO-a gdje stoji da nogomet sačinjavaju muški i ženski nogomet, futsal te nogomet na pijesku. Prema izračunu HNS-a, hrvatski nogomet ima deset profesionalnih klubova od 32 kluba iz najvišeg ranga.

"Nogomet nije močvara, ali nije ni besprijekoran"



Ukoliko se pokaže da je Vrbanović pogriješio, HNS-u i njegovim čelnicima prijete sankcije, priznaje Šustar, ali dodaje: "Zakon je vrlo jasan, ali treba ispitati utemeljenost argumenata. U nogometu se vrti puno novca, ovo su sve mogućnosti da se to uredi, ključna stvar je strategija".

Inzistirat ćemo na strategiji sporta, najavio je Šustar ključni dokument koji bi trebao urediti domaći sport, a koji se također najavljuje već godinama. "Treba imati jedinstvenu strategiju u sportu, taj dokument je započet ali nije dovršen. Temeljem toga treba napraviti cjeloviti Zakon o sportu. Kao i kad je u pitanju strategija obrazovanja, po istom modelu treba postupiti i po pitanju sporta".



"Nogomet je promocija Hrvatske, ne bih govorio da je sport močvara, niti da je besprijekoran. Moramo ga urediti po uzoru na europske partnere", kaže novi ministar.

O financiranju Dinama: "Zakoni ne mogu sve riješiti"



Nedavna analiza Instituta za financije otkrila je problematičan način poslovanja i financiranja domaćih nogometnih klubova, posebno Dinama koji desetogodišnju dominaciju može zahvaliti i milijunima koje je dobio iz gradske blagajne.



"To pitanje treba postaviti drugome, ja mogu reći da taj sustav treba bolje urediti. Zakoni ne mogu sve riješiti, a ključno je da je sve po EU standardima. Ne treba podlijegati partikularnim interesima već voditi računa o sportu u cjelini".



Šustar je drugi ministar od posljednja tri koji je privatno navijač Rijeke. "To je strast od djetinjstva naslijeđena iz odnosa prema tati, bratu i Rijeci. Jesam iz Kostrene i Rijeka mi je jako draga", rekao je.